**Felles uttalelse til Norad om RORG-samarbeidets berettigelse, rolle og funksjon**

**1. Berettigelse**

RORG-samarbeidet ble etablert i 1991/92, med egen koordinator finansiert av Norad, i et samarbeid mellom Norad og organisasjonene. Mot slutten av 1990-tallet ble nettverket formalisert som demokratisk medlemsorganisasjon med egne vedtekter.

Vi mener at *RORG-samarbeidets berettigelse* best kan sammenfattes i en oppdatert versjon av det formål som siden slutten av 1990-tallet har vært nedfelt i nettverkets vedtekter:

Med utgangspunkt i Stortingets og regjeringens politiske føringer, Norads regelverk for støtte til opplysningsarbeid og årsmøtevedtatt strategi skal RORG-samarbeidet være et informasjonsfaglig forum og arbeide for *mer og bedre* demokratisk deltakelse, kunnskap og kritisk debatt (folkeopplysning) om utviklingspolitiske tema og samstemt politikk for bærekraftig utvikling.

I dette ligger det at RORG-samarbeidets sentrale berettigelse, rolle og funksjon er å:

* Formidle medlemmenes felles syn og perspektiver inn i dialog med sentrale aktører på myndighetssiden (Stortinget, UD, Norad m.v.) for å bidra til gode rammevilkår for opplysningsarbeidet knyttet til politiske føringer for, bevilgninger til og forvaltning av informasjonsstøtten,
* bidra til å styrke opplysningsarbeidet i medlemsorganisasjonene og
* bidra til mer og bedre opplysningsarbeid i Norge i dialog og samarbeid med andre relevante og sentrale aktører.

I dette ligger det også at:

* RORG-samarbeidets sentrale berettigelse ikke er å være en selvstendig opplysningsaktør.

Vi mener at dette fortsatt bør utgjøre RORG-samarbeidets sentrale berettigelse.

**2. Roller og funksjoner**

Med utgangspunkt i en gjennomgang av RORG-samarbeidets virksomhet fra 1992 og fram til i dag kan RORG-samarbeidets roller grovt sett deles inn i 4 roller, med til hørende funksjoner (se vedlegg):

1. Politisk pådriver – overfor Storting og Regjering - for mer og bedre opplysningsarbeid i Norge.
2. Samarbeids- og dialogpartner for Norad i forvaltningen av støtteordningen.
3. Informasjonsfaglig arena for medlemmene
4. Annet

I kjølvannet av en evaluering av informasjonsstøtten i 2013, utført av Gambit H&K på oppdrag fra Norad, begynte Norad i økende grad å stille kritiske spørsmål ved RORG-samarbeidets tradisjonelle berettigelse, rolle og funksjon. Dette førte til at én av de sentrale rollene for RORG-samarbeidet, rollen som politisk pådriver, etter påtrykk fra Norad, gradvis falt ut av RORG-samarbeidets avtale med Norad, samtidig som rollen som samarbeids- og dialogpartner for Norad gradvis forvitret og antallet ansatte i sekretariatet ble halvert (fra 4 til 2). Dette har i praksis ført til at RORG-samarbeidet har blitt tvunget til å søke å ivareta slike roller innenfor en avtale med Norad der Norad i økende grad har behandlet RORG-samarbeidet som en selvstendig opplysningsaktør – en rolle som i utgangspunktet ikke er hverken sentral eller ønskelig for RORG-samarbeidet.

Vi mener at RORG-samarbeidets roller og funksjoner, i kommende avtaler med Norad, må rehabiliteres i tråd med organisasjonens berettigelse:

* RORG-samarbeidet har gjennom flere tiår ivaretatt en *rolle som pådriver* for godt opplysningsarbeid i Norge, som har vært avgjørende for ordningens legitimitet og de gode og relevante resultater ordningen kan vise til. *Vi mener* det fortsatt er behov for RORG-samarbeidet ivaretar denne rollen i årene som kommer og at den vil vanskelig kunne ivaretas av andre.
* RORG-samarbeidet har gjennom flere tiår ivaretatt *en rolle som samarbeids- og dialogpartner for Norad i forvaltningen av støtteordningen*, som vi mener har vært av stor nytte både for organisasjonene og Norads forvaltning. Vi ønsker at RORG-samarbeidet fortsatt skal ivareta en slik rolle og at Norad og RORG-samarbeidet i fellesskap ser på hva som vil være mest hensiktsmessig å legge inn i en slik rolle i årene som kommer, herunder funksjoner knyttet til dialog om forvaltning, rapportering om resultater på ordningsnivå, kontakt med nye potensielle søkere o.a.
* RORG-samarbeidet har gjennom flere tiår ivaretatt *en rolle som informasjonsfaglig arena for medlemmene*, herunder bidratt til erfaringsutveksling, skolering og rådgiving knyttet til opplysningsarbeidet i organisasjonene, fagfellevurderinger, løsningsfokuserte prosesser, kurs og seminarer. Vi mener det fortsatt vil være behov for at RORG-samarbeidet ivaretar enkelte funksjoner knyttet til en slik rolle og det konkrete innholdet må avklares av medlemmene i forkant av ny søknad.
* RORG-samarbeidet har også ivaretatt *enkelte andre roller og funksjoner*, som 1) forløpende formidling av informasjon til medlemmene av relevant informasjon knyttet til politiske prosesser, forvaltning og informasjonsfaglige saker, knyttet til opplysningsarbeidet, 2) utvikling av omfattende ressurssider på nett om sentrale og aktuelle nord/sør- og utviklingsspørsmål, 3) arbeidet med styrking av utdanning for bærekraftig utvikling (UBU) i norsk skole og 4) kontakt og samarbeid med internasjonale nettverk knyttet til opplysningsarbeidet (GENE og CONCORD/Bridge 47). Vi mener det fortsatt er behov for at RORG-samarbeidet ivaretar slike roller og funksjoner og vil særlig fremheve betydningen av nettsatsingen, som nå skjer i samarbeid med Global.no, som er en viktig ressurs for medlemmene, så vel som de øvrige utviklingspolitiske miljø.

**Vedlegg: RORG-samarbeidets roller og funksjoner 1992 - 2018**

1. **Pådriver – overfor Storting og Regjering - for mer og bedre opplysningsarbeid i Norge.**
   1. *Løpende kontakt og dialog med det politiske miljø for å bidra til forståelse og engasjement for opplysningsarbeidet og sikre bred politisk forankring av informasjonsstøtten på Stortinget (føringer, innretting og bevilgninger).*
   2. *Samordne fellesskapets perspektiver, vurderinger og innspill til Stortinget og UD i forbindelse med behandling av budsjetter, meldinger og andre politiske prosesser som kan ha betydning for medlemmenes opplysningsarbeid.*
   3. *Mobilisere medlemmer og støttespillere når det måtte være nødvendig.*
2. **Samarbeids- og dialogpartner for Norad i forvaltningen av støtteordningen.**
   1. *Så langt det er mulig legge til rette for debatt og utvikling av felles posisjoner blant medlemmene på forvaltningsmessige spørsmål som grunnlag for innspill til og dialog med Norad.*
   2. *Tilby Norad bistand i forvaltningen en eventuell tilleggstilskuddsordning (adhoc-ordning).*
   3. *I samråd med Norad utarbeide resultatrapporter på ordningsnivå.*
3. **Informasjonsfaglig arena for medlemmene**
   1. *Legge til rette for erfaringsutveksling, samarbeid og samordning av virksomhet.*
   2. *Tilby kurs og rådgivning.*
   3. *Kartlegge og legge til rette for debatt om resultater av opplysningsarbeidet.*
4. **Andre roller og funksjoner**
   1. *Fortløpende formidle informasjon til medlemmene knyttet til forvaltning, politiske prosesser, debatter og annet som er relevant for opplysningsarbeidet.*
   2. *Videreføre arbeidet med å styrke UBU i skolen.*
   3. *Videreføre produksjon av nyhets- og dybdeartikler m.m. på nett som samler og oppsummerer sentrale aktuelle utviklingspolitiske saker som ressurs for medlemmer og andre interesserte.*
   4. *Videreføre samarbeidet med ungdomsorganisasjonene for å skolere og engasjere ungdomspartiene på sentrale og aktuelle utviklingspolitiske spørsmål.*
   5. *Videreføre arbeidet med å trekke inn nye aktører i opplysningsarbeidet.*